Document ID: 32008R0176

UREDBA (ES) št. 176/2008 EVROPSKEGA PARLAMENTA IN SVETA
z dne 20. februarja 2008
o spremembi Uredbe (ES) št. 1059/2003 o oblikovanju skupne klasifikacije statističnih teritorialnih enot (NUTS) zaradi pristopa Bolgarije in Romunije k Evropski uniji
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 285(1) Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
po posvetovanju z Odborom regij,
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Uredba (ES) št. 1059/2003 Evropskega parlamenta in Sveta (3) vzpostavlja pravni okvir za regionalno klasifikacijo, da se omogoči zbiranje, obdelava in diseminacija usklajene regionalne statistike v Skupnosti.
(2)
Vsi statistični podatki držav članic, ki so poslani Komisiji in so razčlenjeni po teritorialnih enotah, bi morali, kjer je to primerno, uporabljati klasifikacijo NUTS.
(3)
Zaradi pristopa Bolgarije in Romunije k Evropski uniji bi bilo treba prilagoditi priloge k Uredbi (ES) št. 1059/2003.
(4)
Ker cilja te uredbe, in sicer priprave skupnih statističnih standardov za izdelavo usklajenih podatkov, države članice same ne morejo zadovoljivo doseči in ga zato lažje doseže Skupnost, Skupnost lahko sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta uredba ne prekoračuje okvirov, ki so potrebni za doseganje navedenega cilja.
(5)
Uredbo (ES) št. 1059/2003 bi bilo zato treba ustrezno spremeniti -
SPREJELA NASLEDNJO UREDBO:
Člen 1
Uredba (ES) št. 1059/2003 se spremeni:
1.
Priloga I se spremeni v skladu z besedilom iz Priloge I k tej uredbi;
2.
Priloga II se spremeni v skladu z besedilom iz Priloge II k tej uredbi;
3.
Priloga III se spremeni v skladu z besedilom iz Priloge III k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 20. februarja 2008

Labels: 12
18
15
19